EKH วิ่งแรง 3% ลุ้น Q4 สดใส รับรู้รายได้เงินลงทุน KLINIQ โบรกแนะเป้า 9.30 บ.
EKH วิ่งแรง 3% ราคาแตะ 8.65 บ. ลุ้นผลงานไตรมาส 4/65 สดใส รับรู้รายได้เงินลงทุน KLINIQ โบรกแนะ “ซื้อ” เป้า 9.30 บ.
EKH วิ่งแรง 3% ราคาแตะ 8.65 บ. ลุ้นผลงานไตรมาส 4/65 สดใส รับรู้รายได้เงินลงทุน KLINIQ โบรกแนะเป้า 9.30 บ.
16 พ.ย. 2565

ผู้สื่อข่าวรายงานว่า วันนี้ (16 พ.ย.65) ราคาหุ้น บริษัท เอกชัยการแพทย์ จำกัด (มหาชน) หรือ EKH ล่าสุด ณ เวลา 10:42 น. อยู่ที่ระดับ 8.65 บาท บวก 0.30 บาท หรือ 3.59% สูงสุดที่ระดับ 8.70 บาท ต่ำสุดที่ระดับ 8.35 บาท ด้วยมูลค่าซื้อขาย 79.03 ล้านบาท

ทั้งนี้บล.ฟินันเซีย ไซรัส ระบุในบทวิเคราะห์ ประเมินกำไรปกติไตรมาส 4/65 ของ EKH อาจอ่อนตัวลงเล็กน้อยเมื่อเทียบจากไตรมาสก่อน ตามปัจจัยฤดูกาล แต่กำไรสุทธิคาดว่าจะโตแรงโดยจะได้แรงหนุนจากการบันทึกกำไรจากการปรับมูลค่าเงินลงทุนใน KLINIQ ทุกสิ้นปี ซึ่ง EKH ถือหุ้นอยู่สัดส่วน 10% ส่วนประเด็นการผ่อนคลายมาตรการคุม COVID-19 ของจีนซึ่งล่าสุดมีการลดวันกักตัว หากมีการผ่อนคลายอย่างต่อเนื่องและเอื้อต่อการเดินทางออกจากประเทศเพิ่มเติมจะเป็นบวกต่อธุรกิจ IVF ของ EKH โดยตรง ยังคงประมาณการกำไรปกติปี 65-66 ที่ 233 ล้านบาท ลดลง 24.7% และลดลง 4.9% เมื่อเทียบจากปีก่อน ตามลำดับ
นอกจากนั้นยังคงราคาเป้าหมายปี 66 ของ EKH ที่ 9.30 บาท (DCF WACC 9.6% Terminal Growth 3%) และยังคงมุมมองเชิงบวกต่อกำไรปี 66 ที่คาดสูงกว่าช่วงก่อน COVID-19 ถึง 37% ขณะที่การลงทุนใหม่ๆ ทั้งรพ.คูนและ KLINIQ รวมถึงแผนการขยาย Capacity เพิ่มเติมในอนาคตคาดหนุนการเติบโตระยะยาว คงคำแนะนำ “ซื้อ”